Qat

Qat (  al-qāt,   atau xaad ,  ch'at, bahasa Oromo: Jimaa) atau nama saintifiknya Catha edulis adalah suatu tumbuhan berbunga berasal dari bahagian barat pedalaman Habsyah di rantau Tanduk benua Afrika. Daun-daunnya mengandungi alkaloid katinon iaitu suatu bahan kimia perangsang yang dikatakan menyebabkan kegembiraan, mengurangkan selera makan, dan euforia apabila dikunyah sama tujuannya dengan  penggunaan daun koka di Amerika Selatan dan sirih pinang di Asia. Daun-daun ini juga boleh dikeringkan untuk dibuat suatu teh seduhan memberikan kesan sama. Ia ditanam terutamanya oleh masyarakat di Tanduk Afrika dan semenanjung Arab yang membudayakan pengambilan daun-daun ini sejak ribuan tahun; dianggarkan sebanyak 5 hingga 10 juta orang di seluruh dunia menggunakan qat setiap hari. 

Kebenaran mengambil daun qat berbeza-beza dari satu tempat ke satu tempat yang lain: ia bahan dadah terkawal di beberapa negara namun tidak pula di tempat membudayakan penggunaan qat termasuk kawasan Tanduk Afrika, Kenya, Uganda dan Yaman membenarkan pengeluaran, penjualan, dan pengambilan qat. Pertubuhan Kesihatan Sedunia mengelaskan ia sebagai suatu "dadah boleh disalahguna" (drug of abuse) pada tahun 1980 atas faktor penyebab ketagihan psikologikal, namun badan tersebut tidak menanggap ketagihan qat suatu masalah yang perlu diambil berat.

Sejarah 
Catatan bertulis terawal mengenai tumbuhan ini didapati dalam Kitab al-Saidala fi al-Tibb  , dikarang ilmuwan Abū Rayhān al-Bīrūnī pada abad ke-11 dari tanah Parsi.

Pada tahun 1854, Munsyi Abdullah bin Abdul Kadir ada mencatatkan penyaksian sendiri kebiasaan masyarakat setempat di Al Hudaydah, Yaman mengunyah daun qat dalam Kisah Pelayaran ke Mekah dikarang beliau:Adalah pula suatu adat baharu yang kulihat dalam negeri itu; semuanya memakan daun seperti kambing. Adalah suatu jenis daun lebar-lebar dua jari bertangkai-tangkai menjadi jualan besar, sebab dimakan orang akan dia daun itu sahaja-sahaja bukannya seperti sirih ada rempahnya ini; itu sahaja yang dikulumnya penuh-penuh mulut. Maka kalau orang duduk berkampung-kampung, maka sampahnya daun itu penuhlah di hadapan mereka itu. Maka mereka itu berludah, hijau air ludahnya...adapun namanya daun itu "qat".

Pengawalan 
Pada tahun 1965, Laporan Ke-empatbelas Jawatankuasa Pakar Pertubuhan Kesihatan Sedunia untuk Dadah Tagihan menyatakan, "Jawatankuasa dengan senang hati menyatakan resolusi Majlis Ekonomi dan Sosial berkenaan qat yang mengesahkan pandangan bahawa penyalahgunaan ini adalah masalah serantau dan paling baik dapat dikawal pada tahap itu."  Atas sebab inilah daun qat tidak disenaraikan di bawah Konvensyen Tunggal Mengenai Narkotik . Pada tahun 1980, WHO mengklasifikasikan tanaman itu sebagai "dadah boleh disalahguna" (drug of abuse) pada tahun 1980 atas faktor penyebab ketagihan psikologikal, namun badan tersebut tidak menanggap ketagihan qat suatu masalah yang perlu diambil berat. Ia adalah bahan terkawal atau haram di beberapa negara, tetapi sah untuk penjualan dan pengeluaran di negara lain.

Hukum agama 
Imam Yusuf al-Qaradawi ada menulis mengenai hukum fatwa mengambil daun qat ini apabila ditanyakan mengenainya daripada seorang bangsa Yamani yang mana beliau memetik keputusan persidangan di Universiti Islam Madinah yang menyenaraikan qat "sama seperti dadah dan rokok" kerana mengandungi bahan-bahan larangan; namun pernyataan ada disanggah ulama tertentu yang berpendapat pengambilan ini dibolehkan selagi tidak berlebihan. Al-Qardawi turut memetik buku Iṣlāḥ al-Mujtama` dikarang Syeikh Muhammad Salim Al-Bihani yang sendiri menghuraikan aspek-aspek membahayakan kesihatan dibawa pengambilan qat seumpama tembakau walaupun kedua-duanya tidak memabukkan seperti arak serta pembaziran yang boleh berlaku kerana harga qat dibelanjakan yang mahal.

Rujukan

Pautan luar 
 Profil bahan di European Monitoring Centre for Drugs and Drug Addiction
 

Tumbuhan perubatan
Sumber bahasa Norway CS1 (no)